Kubšicy

Kubšicy (němsce Kubschütz) su wjes a gmejna w hornjołužiskim wokrjesu Budyšin. Gmejnski teritorij rozpřestrěwa so w hornjołužiskich honach wot wjerškow Hromadnika a Čornoboha w juhu hač k zwjazkowej awtodróze 4 a Albrechtowce w sewjeru. Wjes sama ma 423 wobydlerjow, gmejna wokoło 2.500. Cyła gmejna słuša oficielnje do serbskeho sydlenskeho ruma. Stawizny Wjes naspomni so prěni raz wokoło lěta 1088 jako Cupcici a słušeše w srjedźowěku k Stołpinskemu hamtej. Z tym njebě z dźělom Hornjeje Łužicy. Zafarowani běchu Kubšičenjo najprjedy raz do Budyšina, pozdźišo pak do Poršiskeje wosady. W 20. lětstotku zagmejnowachu so Brězow, Šekecy, Sowrjecy (1950), Konjecy (1973), Rachlow (1974), Jenkecy a Poršicy (1994). Wobydlerstwo Po Mukowej statistice mějachu Kubšicy we 1880tych lětach cyłkownje 245 wobydlerjow, z nich 228 Serbow (93 %) a 17 Němcow. Arnošt Černik zwěsći w lěće 1956 serbski podźěl wobydlerstwa Kubšiskeje gmejny wot jenož hišće 49,8 %. Po ludličenju lěta 2011 bě 43,9 % wobydlerjow Kubšiskeje gmejny ewangelskeje a 4,5 % katolskeje konfesije. Wjesne dźěle Ke gmejnje słuša slědowacych 24 wsow: Do Hruboćic słuša kublerske sydlišćo Jaseńca. Politika Gmejna słuša k sakskemu wólbnemu wokrjesej 56 (Budyšin 5) a k zwjazkowemu wólbnemu wokrjesej 156 (Budyšin I). Gmejnska rada Gmejnska rada ma tuchwilu třinaće čłonow. Komunalne wólby lěta 2019 mějachu slědowace wuslědki: Wjesnjanosta Wjesnjanosta Kubšic je wot lěta 2008 Olaf Reichert (bjezstronski). Wón bu w lěće 2022 z 90,7 % hłosow w zastojnstwje wobkrućeny. Wosobiny Jurij Wjela (1892–1969), spisowaćel Toni Bruk (1947–2020), filmowc Wobchad Kubšicy su wot lěta 1846 zastanišćo železniskeje čary Drježdźany–Zhorjelc a wjedźe tu zwjazkowa dróha 6 (z Bremerhavena do Zhorjelca). Žórła Wotkaz